10. รายการระหว่างกัน

รายการธุรกิจกับบุคคลหรือกิจการที่เกี่ยวข้องกัน

1) เมื่อวันที่ 13 กุมภาพันธ์ 2552 ที่ประชุมคณะกรรมการบริษัทได้มีมติอนุมัติให้บริษัท Hasfield
Holdings จำกัด (“Hasfield”) ซึ่งเป็นบริษัทย่อยที่บริษัทถือหุ้นในอัตราร้อยละ 100
เข้าทำสัญญาค้ำประกันเงินกู้ตามสัดส่วนการถือหุ้น กับ DBS Bank Ltd. (“DBS”)
เพื่อเป็นหลักประกันเงินกู้จำนวน 120 ล้านเหรียญสิงคโปร์ที่บริษัท Cuscaden Properties จำกัด
(“CPP”) จะกู้จาก DBS CPPเป็นบริษัทที่ Hasfield ถือหุ้นอยู่ในอัตราร้อยละ 14.60
อย่างไรก็ตาม Hasfield มิได้เข้าทำสัญญาค้ำประกันเงินกู้ตามสัดส่วนการถือหุ้นกับ DBS เนื่องจาก
CPP ได้ยกเลิกการกู้ดังกล่าว

2) เมื่อวันที่ 11 สิงหาคม 2552
ที่ประชุมคณะกรรมการบริษัทได้มีมติอนุมัติให้บริษัทต่ออายุสัญญาดำเนินงานฉบับปัจจุบันที่บริษัททำกับบริษัท
แชงกรี-ลา อินเตอร์เนชั่นแนล โฮเต็ล แมนเนจเม้นท์ บีวี จำกัด (“แชงกรี-ลา บีวี”) เมื่อวันที่ 1
มกราคม 2533 และสัญญาแก้ไขเพิ่มเติมซึ่งทำเมื่อวันที่ 1 มิถุนายน 2550 ซึ่งจะหมดอายุในวันที่ 31
ธันวาคม 2552 โดยมีข้อความและเงื่อนไขที่เป็นสาระสำคัญคงเดิมไม่เปลี่ยนแปลง
ออกไปอีกเป็นเวลา 20 ปี เริ่มตั้งแต่วันที่ 1 มกราคม 2553
ค่าสิทธิตามสัญญาที่จะมีการต่ออายุนั้นยังคงใช้อัตราเดิมเช่นเดียวกับอัตราที่ใช้อยู่ในปัจจุบัน ดังนี้

ก) ค่าธรรมเนียมสำหรับโรงแรมแชงกรี-ลา กรุงเทพฯ ประกอบด้วย

  1) ค่าธรรมเนียมรายปี ปีละ 275,000 เหรียญสหรัฐ

  2) ค่าธรรมเนียมเพิ่มเติม (แล้วแต่จำนวนใดจะสูงกว่า)

  (1) 400,000 เหรียญสหรัฐต่อปี หรือ

  (2) ร้อยละ 2.75 ของยอดรายได้รวมจากการดำเนินงานต่อปี

  ข) ค่าธรรมเนียมสำหรับโรงแรมแชงกรี-ลา เชียงใหม่ (เป็นค่าธรรมเนียมรายปีอย่างเดียว)

  1) ค่าธรรมเนียมรายปีร้อยละ 3 ของยอดรายได้รวมจากการดำเนินงาน

บริษัท แชงกรี-ลา เอเชีย จำกัด (“SA”) ถือหุ้นในบริษัทในอัตราร้อยละ 73.61
โดยผ่านบริษัทย่อยของ SA ในขณะที่แชงกรี-ลา บีวีเป็นบริษัทย่อยของ SA ที่ SA
ถือหุ้นอยู่ในอัตราร้อยละ 100 ดังนั้น แชงกรี-ลา บีวีจึงถือเป็นบุคคลที่มีความเกี่ยวโยงกันกับบริษัท
การต่ออายุสัญญาดำเนินงานดังกล่าวกับแชงกรี-ลา บีวี
ถือเป็นรายการสนับสนุนธุรกิจปกติที่มีเงื่อนไขการค้าโดยทั่วไปและเข้าข่ายเป็นรายการที่เกี่ยวโยงกันตามประกาศคณะกรรมการตลาดหลักทรัพย์แห่งประเทศไทย
แต่เนื่องจากรายการดังกล่าวถือเป็นรายการสนับสนุนธุรกิจปกติที่มีเงื่อนไขการค้าทั่วไป ดังนั้น
บริษัทจึงมีหน้าที่ต้องเปิดเผยสารสนเทศต่อตลาดหลักทรัพย์แห่งประเทศไทยแต่ไม่ต้องขออนุมัติจากผู้ถือหุ้น

คณะกรรมการของบริษัทซึ่งรวมถึงคณะกรรมการตรวจสอบและกรรมการอิสระได้พิจารณาแล้วเห็นว่า
สาระสำคัญ ข้อความและเงื่อนไขต่างๆ
รวมถึงค่าธรรมเนียมที่ระบุไว้ในสัญญาที่จะต่ออายุซึ่งยังคงเหมือนกับในสัญญาฉบับเริ่มต้นมีเงื่อนไขการค้าโดยทั่วไป
เหมาะสม
และเป็นธรรมและการใช้สิทธิ์เลือกต่ออายุสัญญาดำเนินงานนั้นจะเป็นประโยชน์ทั้งแก่บริษัทและผู้ถือหุ้นโดยรวม

3) เมื่อวันที่ 13 พฤศจิกายน 2552
ที่ประชุมคณะกรรมการบริษัทได้มีมติอนุมัติให้บริษัทเข้าทำสัญญากู้เงินกับบริษัท Shangri-La
Treasury จำกัด (“STL”) ซึ่งเป็นบริษัทที่จดทะเบียนอยู่ที่ Labuan ประเทศมาเลเซีย
และเป็นบริษัทย่อยของบริษัท แชงกรี-ลา เอเชีย จำกัด (“SA”) ที่ SA ถือหุ้นอยู่ในอัตราร้อยละ
100 ในวงเงิน 15,000,000 เหรียญสหรัฐ ระยะเวลาของสัญญากู้เงินฉบับนี้เท่ากับ 9 เดือน
โดยมีอัตราดอกเบี้ยเท่ากับ LIBOR+2.05% ต่อปี

บริษัทจะนำเงินกู้ที่ได้รับจาก STL
มาใช้เป็นเงินทุนหมุนเวียนเพื่อใช้ในการปรับปรุงโรงแรมแชงกรี-ลา
กรุงเทพฯที่อาคารเมนวิงเป็นการชั่วคราวก่อนที่บริษัทจะเบิกถอนเงินกู้ตามสัญญาเงินกู้ระยะยาววงเงิน
800 ล้านบาทที่บริษัทได้รับจากธนาคารพาณิชย์แห่งหนึ่งในประเทศไทย
เนื่องจากอัตราดอกเบี้ยเงินกู้ที่บริษัทจะกู้จาก STL
มีอัตราต่ำกว่าอัตราดอกเบี้ยเงินกู้ของธนาคารพาณิชย์

SA ถือหุ้นในบริษัทในอัตราร้อยละ 73.61 โดยผ่านบริษัทย่อยของ SA ในขณะที่ STL
เป็นบริษัทย่อยของ SA ที่ SA ถือหุ้นอยู่ในอัตราร้อยละ 100 ดังนั้น STL
จึงถือเป็นบุคคลที่มีความเกี่ยวโยงกับบริษัท
ดังนั้นการเข้าทำสัญญากู้เงินดังกล่าวเข้าข่ายเป็นรายการที่เกี่ยวโยงกันตามประกาศคณะกรรมการตลาดหลักทรัพย์แห่งประเทศไทย
แต่เนื่องจากมูลค่าของรายการซึ่งคำนวณจากจำนวนเงินค่าดอกเบี้ยที่ต้องชำระให้แก่ STL
นั้นมีมูลค่ามากกว่าร้อยละ 0.03 แต่น้อยกว่าร้อยละ 3 ของมูลค่าสินทรัพย์ที่มีตัวตนสุทธิ ดังนั้น
บริษัทจึงมีหน้าที่ต้องเปิดเผยสารสนเทศต่อตลาดหลักทรัพย์แห่งประเทศไทยแต่ไม่ต้องขออนุมัติจากผู้ถือหุ้น